钦定古今图书集成/明伦汇编/官常典/第475卷 > 陆真
## 钦定古今图书集成/明伦汇编/官常典/第475卷 > 陆真

按《魏书》本传，“真，代人也。父洛侯，秦州刺史。真少善骑
射。世祖初，以真膂力过人，拜内三郎。数从征伐，所在
摧锋陷陈。前后以功，屡受赏赐。真君中，从讨蠕蠕，以
功赐爵关内侯。后攻悬瓠，登楼临射城中，弦不虚发。
刘义隆将王元谟众数万人寇滑台，真从世祖讨之。
夜与数人乘小船突元谟军入城抚慰，登城巡行贼”
营中，乃还渡河。至明元，谟败走。从驾至江，真再破贼
军，拜建武将军、石城子。还攻盱眙，真功居多。迁给事
中，典太仓事。高宗即位，拜冠军将军，进爵都昌侯。迁
散骑常侍、选部尚书。时丁零数千家寇窃并定，真与
并州刺史乞伏成龙自乐平东入，与定州刺史许崇
之并力讨灭。从驾巡东海，以真为宁西将军，寻迁安
西将军、长安镇将，假建平公。胡贼帅贺略孙聚众千
馀人叛于石楼，真击破之，杀五百馀人。是时，初置长
蛇镇，真率众筑城，未讫，而氐豪仇傉檀等反叛，氐民
咸应，其众甚盛。真击平之，杀四千馀人，卒城长蛇而
还。东平王道符反于长安，杀雍州刺史鱼元明，关中
草草。以真为长安镇将，赐爵河南公。长安兵民素伏
威信，真到，抚慰之，皆怡然安静。咸阳民赵昌受刘彧
署龙骧将军，扇动鄠、盩、厔二县，聚党数百人，据赤谷
以叛。真与雍州刺史刘邈讨平之，昌单骑走免。后鄠
县民王稚兄弟聚一千馀人，招引赵昌，始平、石安、池
阳、灵武四县人皆应之，众至五千，据治谷堡。时诏南
郡王李惠等领步骑六千讨昌，真以大军未至，虑昌
滋蔓，与雍州刺史刘邈讨昌。昌出营拒战，真击破之，
斩昌及贼首三千馀级，传首京师，并诛其党与七百
馀人，获男女一千馀口，雍州民夷，莫不震伏。在镇数
年，甚著威称。延兴二年卒，归葬京师，谥曰烈。

===崔宽===按《魏书崔元伯传》：“清河崔宽，字景仁，祖彤，随晋南阳
王保避地陇右，遂仕于沮渠李暠。父剖，字伯宗，每慷
慨有怀东土，常叹曰：‘风雨如晦，鸡鸣不已，吾所庶几’！
及世祖西巡，剖乃总率同义，使宽送款。世祖嘉之，拜
宽威远将军、岐阳令，赐爵沂水男。遣使与宽俱西，抚
慰初附。征剖诣京师，未至，病卒。高宗以剖诚著先朝”，
赠散骑常侍、镇西将军、凉州刺史、武陵公，谥曰元。宽
还京，拜散骑侍郎、宁朔将军、安国子。未几，出为弘农
太守。初，宽之通款也，见司徒浩，浩与相齿，次厚存抚
之。及浩诛，以远来疏族，独得不坐。遂家于武城，居司
空林旧墟，以一子继浩弟览妻封氏，相奉如亲。宽后
袭爵武陵公、镇西将军，拜陕城、镇西将。崤地崄，民多
寇劫。宽性滑稽，诱接豪右，宿盗魁帅，与相交结，倾衿
待遇，不逆微细，是以能得。民庶忻心，莫不感其意气。
时官无禄力，唯取给于民。宽善抚纳，招致礼遗，大有
受取，而与之者无恨。又弘农出漆蜡竹木之饶，路与
南通，贩贸来往，家产丰富，而百姓乐之，诸镇之中，号
为“能政。”及解镇还京，民多追恋，诣阙上章者三百馀
人。书奏，高祖嘉之。延兴二年卒，年六十三。遗命“薄葬，
敛以时服。”